
[bookmark: TextBodyBegin]Az Európai Parlament,
–	tekintettel az emberi jogok kínai helyzetéről szóló korábbi állásfoglalásaira,
–	tekintettel eljárási szabályzata 150. cikkének (5) bekezdésére és 136. cikkének (4) bekezdésére,
A.	mivel a könyvkiadással foglalkozó Gui Minhai svéd állampolgárt, a kínai vezetést bíráló művekről ismert hongkongi Mighty Current kiadó társtulajdonosát 2015 októberében Thaiföldön elrabolták, majd Kínában őrizetbe vették; mivel elrablása Kína hongkongi kiadók elleni szélesebb körű fellépésének része volt;
B.	mivel 2020 februárjában egy kínai bíróság egy titkos és tisztességtelen tárgyalást követően 10 év börtönbüntetésre ítélte Gui Minhait „illegális külföldi hírszerzés” vádjával; mivel megtagadták tőle a megfelelő jogi képviseletet és a svéd konzuli szolgáltatásokhoz való hozzáférést; mivel jelenlegi tartózkodási helye továbbra is ismeretlen;
C.	mivel Gui Minhai továbbra sem léphet kapcsolatba családjával, ami komoly aggodalmakat vet fel egészségi állapotát illetően, miután már tíz éve őrizetben van;
1.	ismételten követeli Gui Minhai azonnali és feltétel nélküli szabadon bocsátását; mély aggodalommal veszi tudomásul, hogy hamarosan tíz éve, hogy elrabolták és fogva tartják, és ismételten a leghatározottabban elítéli elrablását, önkényes letartóztatását, fogva tartását és elítélését;
2.	szolidaritását fejezi ki Gui Minhai családjával, különösen lányával, Angela Guivel, aki továbbra is fáradhatatlanul küzd apja szabadon bocsátásáért;
3.	hangsúlyozza, hogy Gui Minhai konzuli hozzáférésének megtagadása Kína bécsi egyezmény szerinti kötelezettségeinek megsértését jelenti; komoly aggodalmának ad hangot Gui Minhai egészségi állapota és a fogva tartás során őt ért bánásmód miatt; felszólítja a kínai hatóságokat, hogy azonnal biztosítsanak számára hozzáférést az általa választott független orvosi ellátáshoz, valamint tegyék lehetővé számára a családjával, az általa választott jogi képviselővel és a konzuli tisztviselőkkel való akadálytalan kapcsolattartást;
4.	hangsúlyozza, hogy ez az eset jól példázza a Kínában tapasztalható, többek között ügyvédekkel, újságírókkal, művészekkel, emberijog-védőkkel, etnikai és vallási kisebbségekkel és külföldi állampolgárokkal szemben alkalmazott rendszerszintű és transznacionális elnyomás, cenzúra és az alapvető szabadságok megsértésének mintázatait;
5.	hangsúlyozza, hogy az EU és Kína közötti kapcsolatok középpontjában a kölcsönös bizalomnak és az emberi jogok tiszteletben tartásának kell állnia, beleértve a véleménynyilvánítás szabadságához, a sajtószabadsághoz és a közzétételhez való jogot;
6.	felszólítja Kínát, hogy vessen véget a kiadók, írók, újságírók és tudósok cenzúrájának, zaklatásának és megfélemlítésének;
7.	sürgeti a kínai hatóságokat, hogy vessenek véget az önkényes fogva tartás és a kikényszerített vallomások gyakorlatának, és haladéktalanul bocsássák szabadon az alapvető szabadságok gyakorlása miatt fogva tartott személyeket, köztük ügyvédeket, újságírókat, művészeket, kisebbségi képviselőket és emberijog-védőket;
8.	felhívja az EKSZ-t, a Bizottságot és a tagállamokat, hogy továbbra is vessék fel Gui Minhai ügyét az EU és Kína közötti kapcsolatok valamennyi szintjén, biztosítsák az uniós polgárok külföldön történő védelmét, és sürgessék Kínát, hogy engedje szabadon Gui Minhait, és adjon tájékoztatást állapotáról és tartózkodási helyéről;
9.	nyomatékosan kéri Kínát, hogy ratifikálja a Polgári és Politikai Jogok Nemzetközi Egyezségokmányát;
10.	utasítja elnökét, hogy továbbítsa ezt az állásfoglalást a Tanácsnak, a Bizottságnak, az alelnöknek/főképviselőnek, az uniós tagállamoknak, valamint a Kínai Népköztársaság kormányának és Országos Népi Gyűlésének.

